CELEX: 62012TN0012
Language: lv
Date: 2012-01-12 00:00:00
Title: Lieta T-12/12: Prasība, kas celta 2012. gada 12. janvārī — Laboratoires CTRS /Komisija

25.2.2012   
            
            
               LV
            
            
               Eiropas Savienības Oficiālais Vēstnesis
            
            
               C 58/15
            
         Prasība, kas celta 2012. gada 12. janvārī — Laboratoires CTRS/Komisija
   (Lieta T-12/12)
   2012/C 58/29
   Tiesvedības valoda — angļu
   
      Lietas dalībnieki
   
   
      Prasītāja: Laboratoires CTRS (Boulogne-Billancourt, Francija) (pārstāvji — K. Bacon, Barrister, M. Utges Manley, Solicitor, un M. Barnden, Solicitor)
   
      Atbildētāja: Eiropas Komisija
   
      Prasījumi:
   
   
               —
            
            
               saskaņā ar LESD 265. pantu atzīt, ka atbildētāja ir prettiesiski atturējusies rīkoties, kas ir pretrunā Regulas (EK) Nr. 726/2004 (1) 10. panta 2. punktam;
            
         
               —
            
            
               pakārtoti, atcelt atbildētājas 2011. gada 5. decembra lēmumu, ar kuru tiek atteikts piešķirt tirdzniecības atļauju saskaņā ar Regulu (EK) Nr. 726/2004, un
            
         
               —
            
            
               piespriest atbildētājai atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāja izvirza trīs pamatus.
   
               1)
            
            
               Ar pirmo pamatu attiecībā uz saskaņā ar LESD 265. pantu iesniegto prasību par prettiesisku bezdarbību tiek apgalvots, ka atteikums pieņemt galīgo lēmumu par lūgumu izsniegt [tirdzniecības] atļauju Orphacol ir pretrunā Regulas (EK) Nr. 726/2004 10. panta 2. punktam, kurā ir paredzēts, ka galīgais lēmums ir jāpieņem noteiktā laika posmā saskaņā ar Komitoloģijas procedūras rezultātu.
            
         
               2)
            
            
               Ar otro pamatu attiecībā uz prasību atcelt tiesību aktu, kas pakārtoti iesniegta saskaņā ar LESD 263. pantu, tiek apgalvots, ka, pieņemot lēmumu, ko Komitoloģijas procedūras laikā noraidīja gan Pastāvīgā komiteja, gan Apelācijas komiteja, atbildētāja ir pārkāpusi Regulu (EK) Nr. 182/2011 (2) un Regulu (EK) Nr. 726/2004.
            
         
               3)
            
            
               Ar trešo pamatu attiecībā uz prasību atcelt tiesību aktu, kas pakārtoti iesniegta saskaņā ar LESD 263. pantu, tiek apgalvots, ka lēmumā katrā ziņā ir pieļautas būtiskas juridiskas kļūdas Direktīvas 2001/83/EK (ar grozījumiem) (3) interpretācijā un trūkumi pamatojumā, kas ir pretrunā LESD 296. pantam.
            
         
      (1)  Eiropas Parlamenta un Padomes 2004. gada 31. marta Regula (EK) Nr. 726/2004, ar ko nosaka cilvēkiem paredzēto un veterināro zāļu reģistrēšanas un uzraudzības Kopienas procedūras un izveido Eiropas Zāļu aģentūru (OV L 136, 1. lpp.).
   
      (2)  Eiropas Parlamenta un Padomes 2011. gada 16. februāra Regula (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 13. lpp.).
   
      (3)  Eiropas Parlamenta un Padomes 2001. gada 6. novembra Direktīva 2001/83/EK par Kopienas kodeksu, kas attiecas uz cilvēkiem paredzētām zālēm (OV L 311, 67. lpp.).